Limpopo-sakeman in hof ná nog 'n moord | Maroela Media
Limpopo-sakeman in hof ná nog 'n moord
Rameez en Fatima Patel. Foto: Facebook
Rameez Patel, die sakeman wat aangekla word van die moord op sy vrou en verlede week weer in hegtenis geneem is in verband met 'n ander moord, het Maandag in die Polokwane-landdroshof verskyn.
Kol. Ronel Otto, woordvoerder van die polisie, het gesê die saak is tot 11 Augustus uitgestel wanneer Patel om borgtog sal aansoek doen. Hy bly in aanhouding. Patel was uit op borgtog toe hy Vrydag in hegtenis geneem is in verband met die moord op Tony Adams in 2013.
Volgens Otto is Adams die laaste keer gesien toe hy Patel se erf binnegegaan het. "Hy is toe met 'n hokkiestok aangerand en sy liggaam is in 'n parkeerarea by 'n supermark in die omgewing gelos."
Patel word ook beskuldig van die moord op sy vrou in April vanjaar. Hy voer aan dat sy vrou deur rowers in hul huis vermoor is. Hy is later op borgtog van R250 000 vrygelaat en moet weer op 22 September in die hof verskyn in verband met dié saak.